**รายงานการประชุมคณะกรรมการประจำคณะวิศวกรรมศาสตร์**

**ครั้งที่ 90-7/2562**

**วันพฤหัสบดีที่ 18** เมษายน 2562

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. ศ.อภิรัฐ ศิริธราธิวัตร คณบดี ประธาน
2. รศ.ชินะวัฒน์ มุกตพันธุ์ รองคณบดีฝ่ายบริหาร
3. ผศ.ชัยยันต์ จันทร์ศิริ รองคณบดีฝ่ายแผนยุทธศาสตร์และพัฒนาคุณภาพ
4. รศ.กานดา สายแก้ว รองคณบดีฝ่ายวิจัยและบัณฑิตศึกษา
5. รศ.ขนิษฐา คำวิลัยศักดิ์ รองคณบดีฝ่ายวิชาการ
6. รศ.ลัดดา ตันวาณิชกุล รองคณบดีฝ่ายวิเทศสัมพันธ์และสื่อสารองค์กร
7. อ.จารุพล สุริยวนากุล รองคณบดีฝ่ายพัฒนานักศึกษา
8. รศ.จีรนุช เสงี่ยมศักดิ์ หัวหน้าสาขาวิชาวิศวกรรมไฟฟ้า
9. รศ.สมชาย ชวนอุดม หัวหน้าสาขาวิชาวิศวกรรมเกษตร
10. อ.สมศักดิ์ หอมดี หัวหน้าสาขาวิชาวิศวกรรมอุตสาหการ
11. รศ.พิเชษฐ เชี่ยวธนะกุล หัวหน้าสาขาวิชาวิศวกรรมคอมพิวเตอร์
12. รศ.วินัย ศรีอำพร กรรมการผู้ทรงคุณวุฒิ
13. รศ.ธนากร วงศ์วัฒนาเสถียร กรรมการผู้ทรงคุณวุฒิ
14. นายทองปาน สุนทรารักษ์ ผู้อำนวยการกองบริหารงานคณะวิศวกรรมศาสตร์ กรรมการและเลขานุการ

**ผู้เข้าร่วมประชุม**

1. รศ.เฉลิมชัย พาวัฒนา หัวหน้าสาขาวิชาวิศวกรรมโยธา
2. รศ.สุธาสินี เนรมิตตกพงศ์ หัวหน้าสาขาวิชาวิศวกรรมเคมี
3. ผศ.ธัญลักษณ์ ราษฎร์ภักดี หัวหน้าสาขาวิชาวิศวกรรมสิ่งแวดล้อม
4. นายภาณุพงศ์ ต.ประเสริฐ ผู้ช่วยเลขานุการ
5. นางสาวมาริษา นันสมบัติ ผู้ช่วยเลขานุการ

**เริ่มประชุมเวลา 13.30 น.**

เมื่อครบองค์ประชุมแล้ว รองคณบดีฝ่ายบริหารแจ้งที่ประชุมว่า เนื่องจากคณบดีติดภารกิจ เมื่อเสร็จสิ้นภารกิจแล้วจะเข้าประชุมภายหลัง จึงมอบหมายให้รองคณบดีฝ่ายบริหาร กล่าวเปิดประชุมแทน และได้ดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

1.1 แนวทางให้ข้อเสนอแนะในการปรับปรุงประกาศ ก.บ.ม. (ฉบับที่ 5/2558)

**ด้วยกองทรัพยากรบุคคลได้แจ้งให้คณะวิศวกรรมศาสตร์ เสนอแนะแนวทางในการปรับปรุงประกาศคณะกรรมการบริหารงานบุคคล ประจำมหาวิทยาลัยขอนแก่น (ฉบับที่ 5/2558) เรื่อง หลักเกณฑ์วิธีการจ้าง เงื่อนไขการจ้าง พนักงานมหาวิทยาลัยและลูกจ้างของมหาวิทยาลัย โดยเฉพาะข้อ 6 และข้อ** 1**5 โดยให้พนักงานมหาวิทยาลัยประเภทวิชาการ ร่วมเสนอแนะแนวทางในการปรับปรุงแก้ไขประกาศดังกล่าว และให้ผ่านมติที่ประชุมคณะกรรมการประจำส่วนงาน นั้น จึงแจ้งที่ประชุมเพื่อรับทราบ** ดังรายละเอียดตามเอกสารประกอบวาระการประชุม **และคณะฯ จะดำเนินการส่งแบบเสนอแนะแนวทางในการปรับปรุงแก้ไขประกาศ ก.บ.ม. (ฉบับที่ 5/2558) ให้คณาจารย์ทุกท่าน เพื่อโปรดพิจารณาเสนอแนะแนวทางในการปรับปรุงประกาศ เพื่อเสนอที่ประชุมคณะกรรมการประจำคณะฯ พิจารณาในคราวประชุมครั้งที่ 91-8/2562 ในวันพฤหัสบดีที่ 2 พฤษภาคม 2562**

**ที่ประชุมรับทราบ**

**1.2 ผลการพิจารณาขอรับทุนสนับสนุนการแลกเปลี่ยนอาจารย์ชาวไทยไปสอนและหรือวิจัย ณ ต่างประเทศ (Thai Visiting Scholar) ประจำปีงบประมาณ พ.ศ. 2562**

รองคณบดีฝ่ายวิเทศสัมพันธ์และสื่อสารองค์กรได้แจ้งที่ประชุมว่า ตามที่ฝ่ายวิเทศสัมพันธ์ และสื่อสารองค์กรได้จัดทำหนังสือเวียนคณะกรรมการประจำคณะฯ เพื่อพิจารณาให้ความเห็นชอบการขอรับทุนสนับสนุนการแลกเปลี่ยนอาจารย์ชาวไทยไปสอนและหรือวิจัย ณ ต่างประเทศ (Thai Visiting Scholar) ประจำปีงบประมาณ พ.ศ. 2562 จำนวน 2 ราย ดังนี้

1. ผู้ช่วยศาสตราจารย์ธัญลักษณ์ ราษฎร์ภักดี ขอรับทุนสนับสนุนการแลกเปลี่ยนอาจารย์ชาวไทย ไปสอนและหรือวิจัย ณ University of Nevada สหรัฐอเมริกา ระหว่างวันที่ 1 กันยายน ถึงวันที่ 27 พฤศจิกายน 2562
2. รองศาสตราจารย์ขนิษฐา คำวิลัยศักดิ์ ขอรับทุนสนับสนุนการแลกเปลี่ยนอาจารย์ชาวไทยไปสอนและหรือวิจัย ณ Lappeenranta-Lahti University of Technology สาธารณรัฐฟินแลนด์ ระหว่างวันที่ 1 มิถุนายน ถึงวันที่ 10 กรกฎาคม 2562

โดยขอรับทุนฯ ท่านละจำนวน 150,000 บาท จากมหาวิทยาลัยขอนแก่น ปรากฏว่าไม่มีข้อทักท้วง แต่ประการใด จึงถือว่าคณะกรรมการประจำคณะฯ มีมติเห็นชอบ จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.3** กำหนดการส่งผลการเรียน ประจำภาคการศึกษาปลาย ปีการศึกษา 2561

รองคณบดีฝ่ายวิชาการได้แจ้งที่ประชุมว่า เพื่อให้การดำเนินการเกี่ยวกับการส่งผลการศึกษาดำเนินไปด้วยความเรียบร้อยและมีประสิทธิภาพ ฝ่ายวิชาการจึงได้กำหนดการส่งผลการศึกษา ประจำภาคการศึกษาปลาย ปีการศึกษา 2561 ดังนี้

1) สาขาส่งผลการศึกษาให้คณะฯ โดยผ่านความเห็นชอบจากคณะกรรมการบริหารหลักสูตร ภายในวันที่ 30 พฤษภาคม 2562

2) คณะกรรมการวิชาการ คณะวิศวกรรมศาสตร์ กลั่นกรองผลการศึกษา ในวันที่ 3 มิถุนายน 2562

3) คณะกรรมการประจำคณะฯ รับรองผลการศึกษา ในวันที่ 4 มิถุนายน 2562

4) ส่งผลการศึกษาให้มหาวิทยาลัยขอนแก่น วันที่ 5 มิถุนายน 2562 ต่อไป

จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

ที่ประชุมรับทราบ

**1.4** สรุปผลการประเมินการสอนรายบุคคล

**รองคณบดีฝ่ายบริหารได้แจ้งที่ประชุมถึงผลการประเมินการสอน เพื่อประกอบการขอตำแหน่งทางวิชาการ ราย นายอานุภาพ มีสมบูรณ์ พนักงานมหาวิทยาลัย ประเภทวิชาการ** ตำแหน่ง ผู้ช่วยศาสตราจารย์ **มีความประสงค์ขอกำหนดตำแหน่งทางวิชาการเป็น รองศาสตราจารย์ ซึ่งคณะกรรมการประเมินผลการสอนได้ส่งผลการประเมินเรียบร้อยแล้ว โดยผลการประเมินเป็นไปตามหลักเกณฑ์ที่สถาบันกำหนด จึงแจ้งที่ประชุมเพื่อทราบ**

ที่ประชุมรับทราบ

**1.5 ผลการพิจารณารับรองผลการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้แจ้งที่ประชุมว่า ด้วยฝ่ายวิจัยและบัณฑิตศึกษาได้จัดทำหนังสือเวียนคณะกรรมการประจำคณะฯ เพื่อพิจารณารับรองผลการศึกษา ระดับบัณฑิตศึกษา ประจำ ภาคการศึกษาปลาย ปีการศึกษา 2561 จำนวน 9 รายวิชา ตามหนังสือ ที่ มข 0301.3.1.5/ว 612 เมื่อวันที่ 5 เมษายน 2562 (เวียนครั้งที่ 4/2562) นั้น ปรากฏว่าไม่มีข้อทักท้วงแต่ประการใด จึงถือว่าคณะกรรมการประจำคณะฯ มีมติรับรองผลการศึกษา จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**ระเบียบวาระที่ 2 รับรองรายงานการประชุมคณะกรรมการประจำคณะฯ ครั้งที่ 89-6/2562 เมื่อวันพฤหัสบดีที่ 4 เมษายน 2562**

ที่ประชุมมีมติรับรองรายงานการประชุมคณะกรรมการประจำคณะฯ ครั้งที่ 89-6/2562 โดยมีการแก้ไข ดังนี้

* หน้าที่ 2 บรรทัดที่ 11 จาก “...เหมือนไธสง...” แก้ไขเป็น “...เหมือยไธสง...”

**ระเบียบวาระที่ 3 เรื่องสืบเนื่องจากการประชุมครั้งก่อน**

**3.1 เรื่องสืบเนื่องวาระที่ 5.1 การเสนอชื่อผู้สมควรดำรงตำแหน่งนายกสภา มหาวิทยาลัยขอนแก่น และกรรมการสภามหาวิทยาลัยผู้ทรงคุณวุฒิ ในคราวประชุม ครั้งที่ 89-6/2562 เมื่อวันที่ 4 เมษายน 2562**

ประธานได้เสนอต่อที่ประชุมว่า ด้วยมหาวิทยาลัยขอนแก่นจะดำเนินการสรรหานายกสภามหาวิทยาลัยขอนแก่น และกรรมการสภามหาวิทยาลัยผู้ทรงคุณวุฒิ โดยผ่านการมีส่วนร่วมของบุคลากร และผ่านความเห็นชอบจากคณะกรรมการประจำส่วนงาน นั้น ตามที่สภามหาวิทยาลัยได้ขยายระยะเวลาเสนอชื่อผู้สมควรดำรงตำแหน่งดังกล่าว จาก “ภายในวันที่ 10 เมษายน 2562” เป็น “ภายในวันที่ 10 พฤษภาคม 2562” คณะฯ จึงขอความอนุเคราะห์ให้หัวหน้าสาขาวิชาและผู้อำนวยการกองบริหารงานคณะฯ พิจารณาดำเนินการเสนอชื่อผู้สมควรดำรงตำแหน่งดังกล่าว โดยผ่านการมีส่วนร่วมของบุคลากรภายในสังกัด เพื่อเสนอที่ประชุมคณะกรรมการประจำคณะฯ ครั้งที่ 91-8/2562 พิจารณา ในวันพฤหัสบดีที่ 2 พฤษภาคม 2562 จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**3.2 เรื่องสืบเนื่องวาระที่ 3.1 เรื่องสืบเนื่องวาระที่ 5.7 (ร่าง) ประกาศมหาวิทยาลัยขอนแก่น เรื่อง การเทียบเท่ารายวิชาของคณะวิศวกรรมศาสตร์ สาขาวิชาวิศวกรรมคอมพิวเตอร์และสาขาวิชาวิศวกรรมสื่อดิจิทัล ในคราวประชุมวาระพิเศษ ครั้งที่ 1/2562 เมื่อวันที่ 14 มีนาคม 2562 ในคราวประชุมครั้งที่ 89-6/2562 เมื่อวันที่ 4 เมษายน 2562**

หัวหน้าสาขาวิชาวิศวกรรมคอมพิวเตอร์ได้เสนอต่อที่ประชุมว่า สืบเนื่องวาระที่ 3.1 เรื่องสืบเนื่องวาระที่ 5.7 (ร่าง) ประกาศมหาวิทยาลัยขอนแก่น เรื่อง การเทียบเท่ารายวิชาของคณะวิศวกรรมศาสตร์ สาขาวิชาวิศวกรรมคอมพิวเตอร์และสาขาวิชาวิศวกรรมสื่อดิจิทัล ในคราวประชุมวาระพิเศษ ครั้งที่ 1/2562 เมื่อวันที่ 14 มีนาคม 2562 ในคราวประชุมครั้งที่ 89-6/2562 เมื่อวันที่ 4 เมษายน 2562 ที่ประชุมรับทราบการดำเนินงานของฝ่ายวิชาการ ที่สอบถามรายละเอียดเกี่ยวกับการขอรับใบอนุญาตประกอบวิชาชีพวิศวกรรมควบคุมต่อสภาวิศวกร ในกรณีที่อนุมัติให้เทียบเท่าในรายวิชา EN001203 Computer Programming กับรายวิชา EN811300 Fundamentals of Computer Programming โดยสภาวิศวกร จะประชุมในวันที่ 22 เมษายน 2562 นั้น เพื่อให้การดำเนินการเทียบเท่ารายวิชาของคณะวิศวกรรมศาสตร์ สาขาวิชาวิศวกรรมคอมพิวเตอร์และสาขาวิชาวิศวกรรมสื่อดิจิทัล เป็นไปด้วยประสิทธิภาพและทันกำหนด จึงขอเสนอให้ฝ่ายวิชาการดำเนินการจัดส่ง (ร่าง) ประกาศมหาวิทยาลัยขอนแก่น เรื่อง การเทียบเท่ารายวิชาของคณะวิศวกรรมศาสตร์ สาขาวิชาวิศวกรรมคอมพิวเตอร์และสาขาวิชาวิศวกรรมสื่อดิจิทัล ให้มหาวิทยาลัยพิจารณาดำเนินการต่อไป เนื่องจากการตรวจสอบในประเด็นหลักเกณฑ์การเทียบเท่ารายวิชาแบบทางเดียว และการเทียบเท่ารายวิชาดังกล่าวข้างต้นจะปรากฏเฉพาะในหลักสูตรของสาขาวิชาวิศวกรรมคอมพิวเตอร์และสาขาวิชาวิศวกรรมสื่อดิจิทัลเท่านั้น จึงเสนอที่ประชุมเพื่อพิจารณา

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**ระเบียบวาระที่ 4 เรื่องค้างพิจารณา - ไม่มี –**

**ระเบียบวาระที่ 5 เรื่องเสนอเพื่อพิจารณา**

**5.1 นักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยมีนักศึกษาระดับบัณฑิตศึกษา ได้เรียนครบหลักสูตรประจำภาคการศึกษาปลาย ปีการศึกษา 2561 จำนวน 4 คน โดยผ่านการตรวจสอบความถูกต้องจากสาขาวิชาและได้รับความเห็นชอบจากคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 51-3/2562 เมื่อวันที่ 9 เมษายน 2562 เรียบร้อยแล้วดังนี้

**หลักสูตรวิศวกรรมศาตรมหาบัณฑิต (วศ.ม.)**

- สาขาวิชาวิศวกรรมเครื่องกล แผน ก แบบ ก 1 จำนวน 1 คน

- สาขาวิชาวิศวกรรมเครื่องกล แผน ก แบบ ก 2 จำนวน 1 คน

- สาขาวิชาวิศวกรรมเคมี แผน ก แบบ ก 2 จำนวน 2 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.2 ขออนุมัติปรับปรุงหลักสูตร (ประเภทปรับปรุงเล็กน้อย) ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยสาขาวิชามีความประสงค์ ขอปรับปรุงหลักสูตร (ประเภทปรับปรุงเล็กน้อย) ระดับบัณฑิตศึกษา รวมจำนวน 3 หลักสูตร ได้แก่

1. หลักสูตรปรัชญาดุษฎีบัณฑิต สาขาวิชาวิศวกรรมเคมี (หลักสูตรปรับปรุง พ.ศ. 2560) ขอเพิ่มเติมอาจารย์ประจำหลักสูตร

2. หลักสูตรวิศวกรรมศาสตรมหาบัณฑิต สาขาวิชาวิศวกรรมเคมี (หลักสูตรปรับปรุง พ.ศ. 2560) ขอเพิ่มเติมอาจารย์ประจำหลักสูตร

3. หลักสูตรวิศวกรรมศาสตรมหาบัณฑิต สาขาวิชาวิศวกรรมวัสดุและการผลิต (หลักสูตรใหม่ พ.ศ. 2559) ขอเปลี่ยนแปลงรายชื่ออาจารย์ผู้รับผิดชอบหลักสูตร

ซึ่งได้รับความเห็นชอบจากคณะกรรมการบัณฑิตศึกษา คณะวิศวกรรมศาสตร์ ในคราวประชุม ครั้งที่ 50-2/2562 เมื่อวันที่ 19 มีนาคม 2562 และในคราวประชุมครั้งที่ 51-3/2562 เมื่อวันที่ 9 เมษายน 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ ซึ่งที่ประชุมได้ตระหนักถึงคุณสมบัติของอาจารย์ผู้รับผิดชอบหลักสูตรใหม่ ในหลักสูตรวิศวกรรมศาสตรมหาบัณฑิต สาขาวิชาวิศวกรรมวัสดุและการผลิต (หลักสูตรใหม่ พ.ศ. 2559) ซึ่งหัวหน้าสาขาวิชาได้ยืนยันคุณสมบัติของอาจารย์ผู้รับผิดชอบหลักสูตรใหม่ตามหลักเกณฑ์ และการตรวจสอบของฝ่ายวิจัยและบัณฑิตศึกษา ทั้งนี้ ให้ฝ่ายวิจัยและบัณฑิตศึกษาดำเนินการต่อไป**

**5.3 พนักงานมหาวิทยาลัยขอกำหนดตำแหน่งทางวิชาการ**

ประธานได้เสนอต่อที่ประชุมว่า ด้วยนายรองฤทธิ์ ฉัตรถาวร พนักงานมหาวิทยาลัย ประเภทวิชาการ ตำแหน่งอาจารย์ ได้แจ้งความประสงค์ขอกำหนดตำแหน่งทางวิชาการเป็นผู้ช่วยศาสตราจารย์ ในสาขาวิชาวิศวกรรมไฟฟ้า ทั้งนี้ ได้ผ่านความเห็นชอบจากที่ประชุมคณะกรรมการกลั่นกรองคุณสมบัติ และผลงานทางวิชาการผู้เสนอขอกำหนดตำแหน่งทางวิชาการ คณะวิศวกรรมศาสตร์ ในคราวประชุมครั้งที่ 3/2562 เมื่อวันที่ 10 เมษายน 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อเสนอแนะให้ตัดผลงานวิจัยในชุดงานวิจัยที่ 4.1.1.1 ออกทั้ง 2 เรื่อง เนื่องจากไม่เป็นไปตามประกาศมหาวิทยาลัยขอนแก่น (ฉบับที่ 3003/2561) เรื่อง ลักษณะการมีส่วนร่วมในผลงานทางวิชาการ สำหรับการขอกำหนดตำแหน่งทางวิชาการของพนักงานมหาวิทยาลัย ทั้งนี้ ให้ฝ่ายบริหารดำเนินการต่อไป**

**5.4 รายชื่อผู้ทรงคุณวุฒิเพื่อพิจารณาตำแหน่งทางวิชาการ**

วาระลับ

**5.5 นักศึกษาสำเร็จการศึกษา**

รองคณบดีฝ่ายวิชาการได้เสนอต่อที่ประชุมว่าด้วยมีนักศึกษาของคณะวิศวกรรมศาสตร์ ได้เรียนครบหลักสูตรวิศวกรรมศาสตรบัณฑิต (วศ.บ.) ประจำภาคการศึกษาปลาย ปีการศึกษา 2561 จำนวน 1 คน สังกัดสาขาวิชาวิศวกรรมเคมี (ม. 6) ซึ่งได้ผ่านการตรวจสอบความถูกต้องจากงานพัฒนาวิชาการและพัฒนานักศึกษาเรียบร้อยแล้ว โดยผ่านการกลั่นกรองของคณะกรรมการวิชาการ คณะวิศวกรรมศาสตร์ ในคราวประชุมครั้งที่ 41-6/2562 เมื่อวันที่ 11 เมษายน 2562 เรียบร้อยแล้ว จึงเสนอที่ประชุมเพื่อพิจารณาดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.6 การไปปฏิบัติงานเพื่อเพิ่มพูนความรู้ทางวิชาการ ระยะแรก**

รองคณบดีฝ่ายวิชาการได้เสนอต่อที่ประชุมว่า ตามที่ฝ่ายบริหารได้ประชาสัมพันธ์การไปปฏิบัติงานเพื่อเพิ่มพูนความรู้ทางวิชาการ ระยะแรก ให้คณาจารย์ทราบแล้วนั้น บัดนี้ มีผู้แจ้งความประสงค์ไปปฏิบัติงานเพื่อเพิ่มพูนความรู้ทางวิชาการ ระยะแรก ประจำปีการศึกษา พ.ศ. 2562 มีกำหนด 1 ปี ตั้งแต่วันที่ 5 สิงหาคม 2562 ถึงวันที่ 4 สิงหาคม 2563 จำนวน 2 ราย ซึ่งหน่วยการเจ้าหน้าที่ได้ตรวจสอบคุณสมบัติและได้ผ่านความเห็นชอบจากที่ประชุมคณะกรรมการวิชาการ คณะวิศวกรรมศาสตร์ ในคราวประชุมครั้งที่ 41-6/2562 เมื่อวันที่ 11 เมษายน 2562 เรียบร้อยแล้ว ดังนี้

1. นายธนา ราษฎร์ภักดี พนักงานมหาวิทยาลัย ตำแหน่งผู้ช่วยศาสตราจารย์ สังกัดสาขาวิชาวิศวกรรมอุตสาหการ ขอไปเพิ่มพูนความรู้ทางวิชาการ เพื่อศึกษา วิจัย เรื่องการหาค่าคำตอบที่เหมาะสมที่สุดทางวิศวกรรม (Engineering Optimization) และเรื่องระบบควบคุมและตรวจวัด สำหรับการควบคุมสภาวะอากาศ ในโรงเรือน ระบบเปิด/ปิด เพื่อประกอบการแต่งหนังสือ เรื่อง “การประยุกต์ใช้วิธีการควบคุมไม่เป็นเชิงเส้นสำหรับกระบวนการผลิตในอุตสาหกรรม (Applied Nonlinear Control for Industrial Production Process)” โดยผ่านความเห็นชอบจากที่ประชุมสาขาวิชาวิศวกรรมอุตสาหการ ในคราวประชุมครั้งที่ 1-4/2562 เมื่อวันที่ 7 มีนาคม 2562

2. นางลัดดา ตันวาณิชกุล พนักงานมหาวิทยาลัย ตำแหน่งรองศาสตราจารย์ สังกัดสาขาวิชาวิศวกรรมโยธา ขอไปเพิ่มพูนความรู้ทางวิชาการเพื่อเขียนและเรียบเรียงตำรา ประกอบการสอนในรายวิชา EN127501 TRAFFIC ENGINEERING งานวิศวกรรมจราจรและการศึกษาที่เกี่ยวข้อง โดยผ่านความเห็นชอบจากที่ประชุมสาขาวิชาวิศวกรรมโยธา ในคราวประชุมครั้งที่ 5/2562 เมื่อวันที่ 15 มีนาคม 2562

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ** **ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.7 การขอรับทุนสนับสนุนอาจารย์ผู้เชี่ยวชาญชาวต่างประเทศเพื่อการสอนและหรือวิจัย (International Visiting Scholar) ณ มหาวิทยาลัยขอนแก่น ประจำปีงบประมาณ พ.ศ. 2562**

รองคณบดีฝ่ายวิเทศสัมพันธ์และสื่อสารองค์กรได้เสนอต่อที่ประชุมว่า ด้วยอาจารย์แก้วตา เจตศรีสุภาพ ได้เสนอขอรับทุนสนับสนุนอาจารย์ผู้เชี่ยวชาญชาวต่างประเทศเพื่อการสอนหรือวิจัย (International Visiting Scholar) ณ มหาวิทยาลัยขอนแก่น ประจำปีงบประมาณ พ.ศ. 2562 งวดที่ 2 แก่ Dr. Dancan Macquarrie จาก University of York สหราชอาณาจักร เพื่อทำวิจัยภายใต้รายวิชา Chemical Engineering Project และร่วมสอนในบางหัวข้อของรายวิชา Physical Chemistry สำหรับนักศึกษาหลักสูตรนานาชาติ สาขาวิชาวิศวกรรมเคมี ระหว่างวันที่ 18 สิงหาคม – 21 กันยายน 2562 เป็นจำนวนเงินทั้งสิ้น 150,000 บาท จากมหาวิทยาลัยขอนแก่น จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิเทศสัมพันธ์และสื่อสารองค์กร ดำเนินการต่อไป**

**5.8 รับรองผลการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยอาจารย์ประจำวิชา รายวิชา 197899 THESIS สาขาวิชาวิศวกรรมเคมี (จำนวน 1 รายวิชา) ได้ส่งผลการศึกษาเพื่อพิจารณารับรองผลการศึกษา ประจำภาคการศึกษาปลาย ปีการศึกษา 2561 จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**ระเบียบวาระที่ 6 เรื่องจรรยาบรรณและธรรมาภิบาล** - ไม่มี –

**ระเบียบวาระที่ 7 เรื่องอื่นๆ**

**7.1 ผลการรับนักศึกษาระดับปริญญาตรี ประจำปีการศึกษา 2562**

ประธานได้สอบถามที่ประชุมถึงจำนวนผลการรับนักศึกษาระดับปริญญาตรี ประจำปีการศึกษา 2562 ได้ในรอบที่ 1 Portfolio และรอบที่ 2 โควตาพื้นที่ภาคตะวันออกเฉียงเหนือ (2.1 และ 2.2) ต่อที่ประชุม

รองคณบดีฝ่ายวิชาการได้แจ้งที่ประชุมถึงจำนวการรับนักศึกษาระดับปริญญาตรี ประจำปีการศึกษา 2562 ได้ในรอบที่ 1 Portfolio และรอบที่ 2 โควตาพื้นที่ภาคตะวันออกเฉียงเหนือ (2.1 และ 2.2) ดังนี้

|  |  |  |  |
| --- | --- | --- | --- |
| **รายการ** | **ภาคปกติ** | **นานาชาติ** | **รวม** |
| รอบที่ 1 Portfolio | 147 | 50 | **197** |
| รอบที่ 2 โควตาภาค   * รอบ 2.1 * รอบ 2.2 | 193  163  30 | 24  24  ยังไม่มีผล | **217** |
| **รวมทั้งสิ้น** | **340** | **74** | **414** |

ประธานได้แจ้งที่ประชุมเพิ่มเติมว่า เนื่องจากข้อสอบที่ใช้ในการสอบคัดเลือก (9 วิชาสามัญ) เป็นข้อสอบจากมูลนิธิส่งเสริมโอลิมปิกวิชาการ และพัฒนามาตรฐานวิทยาศาสตร์ศึกษา ในพระอุปถัมภ์สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ (สอวน.) หรือข้อสอบโอลิมปิกวิชาการระดับชาติ จึงทำให้ผลคะแนนโดยรวมต่ำลงเป็นอย่างมาก และอาจไม่สามารถใช้เปรียบเทียบผลคะแนนกับปีก่อนหน้านี้ได้ จึงแจ้งที่ประชุมเพื่อรับทราบ

**ที่ประชุมรับทราบ**

**เลิกประชุมเวลา 15.30 น.**

**(นายทองปาน สุนทรารักษ์)**

**กรรมการและเลขานุการที่ประชุมคณะฯ**

**นายภาณุพงศ์ ต.ประเสริฐ**

**นางสาวมาริษา นันสมบัติ**

**ผู้ช่วยเลขานุการที่ประชุม**